钦定古今图书集成/明伦汇编/交谊典/第094卷 > 册府元龟 > 《偶见吟》宋·邵雍
## 钦定古今图书集成/明伦汇编/交谊典/第094卷 > 册府元龟 > 《偶见吟》宋·邵雍

世上多附炎，炎歇人自去。君子善处约，约久情自固。
炎歇势不回，情固人不去。路人或如亲，亲人却如路。

楚屈原《离骚经》：“固时俗之工巧兮，偭规矩而改错。背
绳墨以追曲兮，竞周容以为度。忳郁悒余佗傺兮，吾
独穷困乎此时也。宁溘死以流亡兮，余不忍为此态
也。”〈注〉《周》，合也。言群邪背直从枉，争求合取容，以为常
法也。

《卜居》将突梯滑稽，如脂如韦，以挈楹乎？〈注〉《突梯》滑稽，
委曲顺俗也。“如脂”、“如韦”，柔滑也。《挈楹》，谓同谄谀也。楹
谓户楹，易以旋转，故用为喻。

陈琳《为袁绍檄豫州文》，“舆金辇璧，输货权门。”

晋王沈释，《时论》：“融：融者皆趋热之士，其得炉冶之门
者，惟挟炭之子。”

梁刘峻广《绝交论》：“轮盖所游，必非夷、惠之室；苞苴所
入，实行张、霍之家。”

隋卢思道《劳生论》：“如脂如韦，俯偻匍匐，啖恶求媚，舐
痔自亲。美言谄笑，助其愉乐；诈泣佞哀，恤其丧纪。”〈又〉
朝露未晞，《小车》盈董石之居；夕阳且落，皂盖填阎窦
之里。

唐柳宗元《与顾十郎书》：“大抵当隆赫柄用，而蜂附蚁
合，喣喣趄趄，便辟匍匐，以非乎人而售乎己。一旦势
异，则电灭飙逝，不为门下用矣。”

韩愈《送李愿归盘谷序》：“伺候于公卿之门，奔走于形
势之途。足将进而趑趄，口将言而嗫嚅。处污秽而不
羞，触刑辟而诛戮。”

《续世说》：“蠖屈鼠伏，佞词泉涌。”

唐·杜甫诗：“公卿朱门未开锁，我曹已到肩相齐。”〈又〉名
利苟可取，杀身傍权要。

《韦应物诗》：“人情厚薄苦须臾，昔在连环今在玞。连环
可碎不可离，如何物在人自移。”

韩愈诗：“势要情所重，排斥则埃尘，未免骨肉然”，何况
四海人。

元稹诗：“左降去时裴相宅，旧来车马几人过。”〈又〉虢国
门前闹如市。

《白乐天》诗：“昔日洛阳社，贫穷相持携。今日长安道，对
面隔云泥。”

陆龟蒙诗：“奴颜婢膝真乞丐。”

宋欧阳修诗：“皇皇走声利，与日争寸晷。”

苏轼诗：“俯仰随人如桔槔。”

《左传·襄公七年》：南遗为费宰，叔仲昭伯为隧正，欲善
季氏而求媚于南遗，谓遗：“请城费，吾多与而役。”故季
氏城费。

昭公六年，齐侯伐北燕，将纳简公。《晏子》曰：“不入燕有
君矣，民不贰吾君，贿左右谄谀，作大事，不以信，未尝
可也。”

《史记赵奢传》：廉颇之免长平归也，失势之时，故客尽
去。及复用为将，客又复至。廉颇曰：“客退矣。”客曰：“吁！君
何见之晚也！夫天下以市道交，君有势，我则从君，君
无势则去，此固其理也，有何怨乎？”

《汉书郑当时传》：“当时与汲黯列为九卿，两人中废，宾
客益落。”

《史记滑稽列传》：“东郭先生当贫困时，人莫省视，至其
贵也，乃争附之。”

《卫青传》：“青为大将军，霍去病为骠骑将军，定令令，骠
骑将军秩禄与大将军等。自是之后，青日退，而骠骑
日益贵，举大将军故人门下多去事骠骑，辄得官爵。”
《汉书霍去病传》：“大将军青日衰，而去病日益贵，青故
人门下多去事去病，辄得官爵，惟独任安不肯去。”
《王温舒传》：“温舒多谄，善事，有埶者即无埶，视之如奴；
有埶。家虽有奸如山，弗犯无埶，虽贵戚必侵辱。”
《陈万年传》：“万年以高第入为右扶风，迁太仆。万年廉
平，内行修洁，然善事人，赂遗外戚许史，倾家自尽，尤
事乐陵侯史高。丞相丙吉病中，二千石上谒问疾，遣
家丞出谢，谢已皆去，万年独留，昏夜乃归。及丙吉病
甚，帝自临问，以大臣行能，吉荐于定国杜延”年及万年，万年竟代定国为御史大夫。子咸，字子康，以万年
任为郎，迁左曹。万年尝病，召咸教戒于床下。语至半
夜，咸睡，头触屏风，万年大怒，欲杖之，曰：“乃公教戒汝，
汝反睡，不听吾言，何也？”咸叩头谢曰：“具晓所言大要。”
教咸。也。万年乃不复言。咸为南阳太守时，车骑将
军王音辅政，信用陈汤，咸数赂遗汤，予书即蒙子公
力，得入帝城，死不恨。后竟征入为少府。〈师古曰子公汤之字〉
《后汉书廉范传》：“范字叔度，京兆杜陵人，为蜀郡太守，
依倚大将军窦宪。”以此为讥。

《荀彧传》：“彧字文若，颍川人。父绲为济南相。绲畏惮宦
官，乃为彧娶中常侍唐衡女。”〈注〉《典略》曰：衡欲以女妻
汝南傅公明，公明不取，转以妻彧。

《魏志曹真传》：“何晏，文帝黄初时，无所事任，及明帝立，
颇为冗官。至正始，曲合于曹爽，亦以才能，故爽用为
散骑侍郎，迁侍中、尚书。”

《宋书颜师伯传》：“师伯为辅国安北行参军，王景文时
为谘议参军，爱其谐敏，进之世祖。师伯因求仗节，乃
以为徐州主簿。善为附会，大被知遇。”

《南齐书李安民传》：“永明二年，迁尚书左仆射，将军如
故。安民时屡启密谋见赏，又善结尚书令王俭，故世
传俭启有此授。”

《梁书王亮传》：“建武末，为吏部尚书。是时尚书左仆射
江祏管朝政，多所进拔，为士子所归。亮自以身居选
部，每持异议。始亮未为吏部郎时，以祏帝之内弟，故
深友祏。祏为之延誉，益为帝所器重。至是与祏昵之
如初。及祏遇诛，群小放命，凡所除拜，悉繇内宠，亮更
弗能止。外若详审，内无明鉴，其所选用，拘资次而已”，
当世不谓为能。

《孙谦传》：“谦从子廉，便辟巧宦，齐时已历大县，尚书右
丞。天监初，沈约、范云当朝用事，廉倾意奉之。及中书
舍人黄睦之等亦尤所结附。凡贵要每食，廉必日进
滋旨，皆手自煎调，不辞勤剧。遂得为列卿御史中丞，
晋陵吴兴太守。时广陵高爽有险薄才，客于廉，廉委
以文记。爽尝有求不称意，乃为屐谜以喻廉曰：‘刺鼻
不知嚏，蹋面不知嗔，啮齿作步数，持此得胜’。”人讥其
不计耻辱，以此取名位也。

《魏书刘藻传》：“藻子绍珍，无他才用，善附会，好饮酒，结
托刘腾，腾启为其国郎中令，袭子爵。”

长孙道生，传，道生孙观。观子稚，为将军。世宗时，侯刚
子渊，稚之女婿。刚为元乂所厚，故稚骤得转进。
《刘芳传》：芳子𫷷，字景兴。好学强立，善事当世。高肇之
盛。及清河王怿为宰辅，𫷷皆与其子侄交游往来。灵
太后临朝，又与太后兄弟往还相好。太后令𫷷以诗
赋授弟元吉，历尚书郎。

《册府元龟》：“冯元兴举秀才，时御史中尉王显有权宠，
元兴奏记于显，召为简较御史。后为元乂所知。元兴
世寒，因乂之势，托其交道，相用为州主簿。论者以为
非伦。”

“徐纥与郑俨俱为舍人，俨得幸于灵太后，以纥有智
数，仗为谋主。纥以俨宠幸既盛，倾身承接，共相表里，
势动内外。城阳王微与之合，当时政令，归于俨等。”
《魏书·邓渊传》：“渊子颖，颖弟颢，颢孙羡，行货于录尚书、
北海王详，转大司农少卿，出行荆州事，转征虏将军、
郢州刺史，镇义阳。在州锐于聚敛，又纳贿于于忠，征
为”给事黄门侍郎。灵太后临朝，以元昭为河南尹，羡
加平南将军。羡以义阳军司之勋，封安阳县开国子，
邑三百户。羡曲附左右，故获封焉。

《穆崇传》：“崇子观，观子寿，寿孙罴，罴子建，为直阁将军
兼武卫。建妻尔朱荣之妹，建常依附荣。荣入洛之后，
除镇东将军。”

《北史贾思伯传》：“思伯与元兴同事，大相友昵，元兴时
为元乂所宠，论者讥其趣势云。”

《北齐书和士开传》：士开禀性庸鄙，不窥书传，发言吐
论，唯以谄媚自资。河清、天统以后，权转盛，富商大贾，
朝夕填门，朝士不知廉耻者，多相附会，甚者为其假
子，与市道小人同在昆季行列。又有一士人曾参士
开值疾，医人云：“王伤寒极重，进药无效，应服黄龙汤。”
士开有难色。是人云：“此物甚易，王不须疑惑，请为王”
先尝之，一举便尽。士开深感此心，为之强服，遂得汗
病愈。其势倾朝廷也如此。虽以左道事之者，不问贤
愚，无不进擢，而以正理干忤者，亦颇能舍之。士开见
人将加刑戮，多所营救。既得免罪，即命讽喻，责其珍
宝，谓之“赎命物。”虽有全济，皆非直道云。

《许惇传》：“惇少纯直，晚更浮动。齐朝体式，本州大中正，
以京官为之。同郡邢卲为中书监，德望甚高，惇与绍
竞中正，遂冯附宋钦道，出卲为刺史，朝议甚鄙薄之。”
《源彪传》：“彪字文宗，以贵族子弟升朝列，才识敏赡，以
干局见知，然好游贵要之门，故时论以为善于附会。”
《北史郑羲传》：“羲从曾孙道邕，道邕子译，译叔孙俨，容”
貌壮丽，因为灵太后所幸，与徐纥俱为舍人。俨以纥
有智数，仗为谋主。纥以俨宠幸既甚，倾身承接，共相表里，势倾内外。城阳王徽亦与之合，当时政令，归于
俨等。

《裴宽传》：“宽弟汉，天和五年，加车骑大将军仪同三司。
时晋公护擅权，缙绅等多谄附之，以图仕进。汉直道
自守，故八年不徙职。”

《册府元龟》：“唐封德彝，隋炀帝初为舍人而不被用，见
虞基幸于炀帝，而基不闲吏务，每承处分，多失事理。
德彝又托附之，密为指画，宣行诏命，谄顺主心。外有
表疏，知忤意者皆寝而不奏。决断刑法，多濬文深诋，
策勋行赏，必抑削之。故虞基之宠日隆，而隋政日乱，
皆德彝之所为也。”

丘和初仕隋为蒲州刺史坐事除名炀帝时宇文述
方被任遇和倾心附之。又以发武陵公元胄罪拜代
州刺史。

刘义节为少府监性明慧有干理家富于财善附会
势要。

《大唐新语》：成敬奇有俊才，文章可立就，为大理正，与
姚崇有姻亲。崇或寝疾，敬奇造宅省焉，对崇涕泣，怀
中置生雀数头，乃一一持出，请崇执手而后放之，祝
云：“愿令有公速愈。”崇勉而从之。敬奇既出，忿其谀媚，谓
子弟曰：“此泪亦何从而来？”自兹不复接遇。

魏元忠为御史大夫卧病诸御史省之侍御史郭霸
独后见元忠忧形于色请视元忠便液以验疾之轻
重元忠辞拒霸固请尝之元忠惊惕霸喜悦曰：“大夫
泄味甘或难瘳而今味苦矣。即日当愈”元忠刚直甚
恶其佞露事于朝廷。

《唐书唐璿传》：“璿字休璟，老逾八十，犹托倚权近求复
用。于是贺娄尚宫方用事，附者辄荣赫，休璟乃为子
娶其义女，故复起宰相，颇为时讥訾。”

《王义方传》：“义方补晋王府参军，直弘文馆，魏徵异之，
欲妻以夫人之侄，辞不取。俄而征薨，乃娶。人问其然，
曰：‘初不附宰相，今感知己故也’。”

《窦怀贞传》：“怀贞进左御史大夫，中宗夜宴近臣，谓曰：
‘闻卿丧妻，今欲继室，可乎’？”怀贞唯唯。俄而禁中宝扇
障卫，有衣翟衣出者，已乃韦后乳媪，怀贞纳之，世谓
媪婿为阿㸙。每谒见奏请，辄自署皇后阿㸙，而人或
谓为国㸙。又附宗楚客、安乐公主等以取贵位，为素
议所斥。太平公主干政，怀贞倾己附离，日视事退，辄
诣主第，刺取所欲语，曰：“前作后国㸙，后为主邑丞。”言
事公主，如邑官属也。

《祝钦明传》：“钦明于五经为该淹，自见坐不孝免，无以
澡祓，乃阿附韦氏，图再用，又坐是见逐，诸儒共羞之。”
册府元龟李迥秀为凤阁鸾台平章事，颇托附权幸，
倾心以事张易之、昌宗兄弟。繇是深为谠正之士所
讥。

《大唐新语》：张易之、昌宗方贵宠用事，险薄者多附会
之。宋璟为御史中丞时，朝列呼易之、昌宗为五郎、六
郎，璟独以官呼之。天官侍郎郑杲谓璟曰：“中丞奈何
唤五郎为卿？”璟曰：“郑杲何庸之甚！若以官秩，正当卿
号；若以亲故，当为张五郎六郎矣。足下非张氏家僮，
号五郎六郎何也？”杲大惭而退。

张易之兄同休，尝请公卿宴于司礼寺，因请御史大
夫杨再思曰：“公面似高丽，请作《高丽舞》。”再思欣然，帖
纸旗巾子，反披紫袍作《高丽舞》，略无惭色。再思又见
易之弟昌宗以貌美被宠，因谀之曰：“人言六郎似莲
花。”再思以为不然，只是莲花似六郎耳。有识咸笑之。
后昌宗兄弟犯赃，则天命桓彦范、李承嘉勘当以取
实。经数日，彦范等奏：“昌宗兄弟共有赃四千馀贯，法
当解职。”昌宗奏：“臣有功于国家，所犯不至解免。”则天
问诸宰臣曰：“昌宗于国有功否？”再思时为内史，奏曰：
“昌宗合炼神丹，圣躬服之有效，此实莫大之功。”乃赦
之。天下名士，视再思如粪土也。

《隋唐嘉话》：张易之，昌宗初入朝，官位尚卑，谄附者乃
呼为“五郎”、“六郎”，以后因以成俗。

《朝野佥载》：武后内史宗楚客，性谄佞。时薛师有嫪毐
之宠，遂为作传二卷，论薛师之胜从天而降，不知何
代人也。释迦重出，观音再生，期年之间，位至内史。
吏部侍郎郑愔，初托附来俊臣，俊臣诛，即托张易之，
易之被戮。托韦庶人，后附谯王，竟被斩。

唐天后时，张岌谄事薛师常，擎黄襆随薛师后于马
旁伏地承薛师马镫。侍御史郭霸尝来俊臣粪秽，宋
之问捧张易之溺器，并偷媚取容，实名教之罪人也。
唐天后，梁王武三思为张易之作《传》，云“是王子晋后
身。”于缑氏山立祠，词人才子佞者为诗以咏之，舍人
崔融为最，后易之赤族，佞者并流岭南。

《册府元龟》：“薛曜，中书令元超之子，颇解属文。则天时
以附会张易之兄弟，历位正谏大夫。”

郑愔，中宗神龙中为宣州司士，私铸钱百万以遗武
三思，擢为侍御史，迁中舍人景龙中附昭容上官氏，
累迁吏部侍郎同中书门下三品。

《旧唐书崔湜传》：“湜迁兵部侍郎，时昭容上官氏屡出外宅，湜托附之。繇是中宗遇湜甚厚，寻转中书侍郎、
平章事。”

《唐休璟传》：“休璟迁中书令，在任无所弘益。景龙二年，
致仕于家，年力虽衰，进取弥锐。时尚宫贺娄氏，颇关
预国政，休璟乃为其子娶贺娄氏养女为妻，因以自
达。由是起为太子少师，同中书门下三品。休璟年逾
八十而不知止足，依托求进，为时所讥。”

《朝野佥载》：“唐燕国公张说，幸佞人也。前为并州刺史，
谄事特进王毛仲，饷致金宝，不可胜数。后毛仲巡边，
会说于天雄军，大宴，酒酣，恩赦忽降，授兵部尚书同
中书门下三品。说拜谢讫，便把毛仲手起舞，嗅其靴
鼻。”

《谈宾录》：“唐将军高力士特承元宗恩宠，遭父丧，左金
吾大将军程伯献、少府监冯绍正二人直就其丧前
被发而哭，甚于己亲。朝野闻之，不胜其笑。”

《开元天宝遗事》：张九龄见朝之文武僚属，趋附杨国
忠，争求富贵，唯九龄未尝及门，杨甚衔之。九龄尝与
识者议曰：“今时之朝彦，皆是向火乞儿，一旦火尽灰
冷，煖气何在？当冻尸裂体，弃骨于沟壑中，祸不远矣。”
果然。因禄山之乱，附炎者皆罪累族灭，不可胜数。九
龄之先见，信夫！神智博达也。向火，言附炎也。

读书镜山人范知璿献所为文于宋璟，璟判之曰：“观
其《良宰论》，颇涉谄谀，文章若高，请从举选，不可别奏。”
《册府元龟》：黎干为京兆尹，时鱼朝恩为观军容使，仍
知国子监事，恃宠含威，天宪在舌。干动必求媚，每期
将至监，则盛具数百人之饩，倾府吏以办之。

李日知为刑部尚书以官在权要诸子年才总角皆
结婚名族时议以失礼之中。

裴冕为左仆射兼御史大夫充山陵使寻贬为施州
刺史初冕为仆射数论时政遂兼御史大夫充山陵
使以李辅国权重有恩乃奏辅国所亲信刘烜为判
官潜结辅国后烜为中书舍人得罪贬岭南冕乃连
坐焉。

房式，宰相琯之侄，举进士。李泌观察陕州，辟为从事。
泌入相，累迁起居郎，出入泌门，为其耳目。及泌卒，再
除忠州刺史。

于𬱖为大府卿京兆尹好任机数专候权要朝列中
无势利者视之蔑如也。曲事元载载亲䁥之及载得
罪后出为郑州。

《旧唐书吕𬤇传》：“𬤇为哥舒翰判官。肃宗即位于灵武，
𬤇驰赴行在，朱光辉、李遵骤荐有才，帝深遇之，超拜
御史中丞，进奏无不之允。”

《册府元龟》：“庾准，常州人。以门荫入仕，昵于宰相王缙，
缙骤引至职方郎中、知制诰，迁中书舍人。准素寡文
学，以柔媚自进，既非儒流，甚为时论所薄。”

黎干，戎州人。始以善星纬术数进，待诏翰林，累官至
谏议大夫，寻迁京兆尹。以严肃为理，人颇便之，而因
缘附会，与时上下。大历二年，改刑部侍郎。

《旧唐书卢愖传》：“愖为金州刺史，宰相杨炎遇之颇厚，
召入为左司郎中、京兆少尹，迁大尹。愖无术学，善事
权要。”

《册府元龟》：“裴武以吏才称，累迁至太府司农卿、鄜坊
观察使。入为京兆尹，复领大司农及兼掌钱谷供馈
之事，皆粗有劳绩。然善俯仰，能交结权右，雅无清直
之称。”

王潜自陕州左司马剑彭二州刺史迁将作监输贿
权幸拜泾原节度使。

韦执谊与王叔文同为翰林学士德宗载诞日皇太
子献佛像德宗命执谊为画像赞帝令太子赐执谊
缣帛以酬之执谊至东宫谢太子卒然无以藉言太
子因曰：“学士知王叔文乎！彼伟才也。”执谊因是与叔
文交甚密。

《顺宗实录》：吏部侍郎韦执谊守左丞、同中书门下平
章事，赐紫。初，执谊为翰林学士，知叔文幸于东宫，倾
心附之。叔文亦欲自广朋党，密与交好。至是，遂特用
为相。

《册府元龟》：“韩泰为左右神策，京西行营节度行军司
马，顺宗永贞元年贬抚州刺史。及司封郎中韩日华
贬池州刺史，皆以善于王叔文，坐责出守。”

李景俭，汉中王瑀之孙，颇览前史，详其成败，以王霸
之略为己任，韦执谊、王叔文师重之。当二人窃政，景
俭居母丧，故不及祸。窦群为御史中丞，引为监察御
史；及群以罪出官，景俭坐贬江陵户曹。

《杜兼》为濠州刺史，性浮险，豪侈矜气。宪宗元和初，入
为刑部、吏部郎中，拜给事中，除金商防御使，旋授河
南少尹，知府事，寻拜正尹。皆杜佑在相位所借护也。
《王锷》，自言太原人，后为太原节度使，附太原王翃为
从子，以婚阀自炫。翃子弟多附锷以致名官。

韦𫖮为吏部侍郎累历台省自元和以来居相位。若
裴垍李绛崔群辈多与友善而后进之有浮名者亦
游其门以是尝称有望及李逢吉以朋党专政柄而𫖮之迹尤密颇为时人所讥。

《旧唐书元稹传》：“荆南监军崔潭峻，甚礼接稹。居无何，
召入翰林，为中书舍人承旨学士。中人以潭峻之故，
争与稹交，而知枢密魏弘简尤与稹相善，穆宗愈深
知重。河东节度使裴度三上疏，言稹与弘简为刎颈
之交，谋乱朝政。”言甚激讦。穆宗顾中外人情，乃罢稹
内职，授工部侍郎。上恩顾未衰，长庆二年拜平章事。
诏下之日。朝野无不轻笑之。

《全唐诗话》：“张又新字孔昭，荐之子。附逢吉，罢，贬汀州
刺史。又附李训，训死，复坐贬。终左司郎中。”

《五代史梁臣敬翔传》：“太祖破徐州，得时溥宠姬刘氏，
爱幸之，乃以妻敬翔。已贵，刘氏犹侍太祖，出入卧内
如平时，车服骄侈，别置典谒，交结藩镇，权贵往往附
之。”

《册府元龟》：“梁卢损进士擢第。左丞李琪尝善待损。琪
有女弟眇，长年婚对不集，乃以妻损。损慕琪声称，闻
其眇，纳之。及琪为辅相，致损仕进。”

后唐袁象先朱温之甥也。为宋州节度使庄宗既平
梁汴象先厚以赂遗于权贵刘皇后及阉徒因而恩
宠隆异赐姓名李绍安复为宋州节度使。

孔谦，魏州之干吏。自天祐十二年庄宗平定魏博，会
计皆委制置。谦能曲事权要，效其才力。帝委以泉货
之务，设法箕敛，七八年间，军储获济。

崔协明宗天成初为太常卿判尚书铨时孔循任事
因其门人求为辅相二年正月七日成命将出任圜
言于执政曰：“圜比无学术谬参文吏圣上以遭逢运
会俾待罪廊庙四辅之重已虚一位今闻崔协虽为
名族本不读书较其识见恐不及圜”孔循忿其言拂
衣而出称疾不朝者数日帝俾重诲谕之方入翼日
降制拜平章事。登庸之后，庙堂化笔，假手于人前不
同于己者，思骋其欲，锋铓露见，多为近侍所沮。
郑玨少依河南尹张全义，初为集贤较理，昭宗幸雒
阳，玨为监察御史。朱温革命于汴州，改左补阙，起居
郎张衍为谏议大夫。玨文章美丽，旨趣雍容，后进推
服。复以全义之门人权要奖遇之。召入翰林为学士。
历考功员外郎、右司郎中，皆知制诰，正授舍人、翰林
承旨，转礼部侍郎。玨自成名至升朝，掌翰墨，皆全义
为之提挈。

《册府元龟》：朱洪实为马军都指挥使。时朱弘昭为枢
密使，势焰尤盛，洪实以宗兄事之，意颇相协。

《晋史》“圭为陆博令尝结交要人李譪蔼得罪有圭所
献遗签在焉由是善誉稍减。”

马令《南唐书宋齐丘传》：齐丘少时，曾梦乘龙上天，凡
文武百司皆布朋党，每国家有善政，其党辄但言宋
公之为也。事有不合群望者，则曰：“不用宋公之言也。
每举一事，必知物议不可，则群党竞以巧词先为之
地，及有议论者，皆以堕其计中。群臣敢言者，常梦锡、
萧俨、江文蔚、韩熙载等十数人，而常、萧尤甚。梦锡性”
褊而简，言俨无文，而辞繁碎，故皆不能胜。然虽正人
切齿，而流俗疏远之人，犹瞻仰以为“元老”，故趋附者
益多。

陆游《南唐书冯延己传》：“元宗用延己掌书记，与陈觉
善，因觉以附宋齐丘，同府，位高者悉以计出之，于是
无居己右者。”

《辽史萧合卓传》：“卓伐高丽还时求进者多附之，然其
服食仆马不加于旧。帝知其廉，以族属女妻其子，诏
许亲友馈献，豪贵奔趋于门。”

《李处温传》：“处温伯父俨雅与北枢密使萧奉先友旧，
执政十馀年，善逢迎取媚，天祚，又宠任之。俨卒，奉先
荐处温为相。处温因奉先有援己力，倾心阿附，以固
权位，而贪污尤甚。凡所接引，类多小人。